P6_TA(2006)0270

17. vrh EU-Rusija

Resolucija Evropskega parlamenta o vrhu EU-Rusija z dne 25. maja 2006 v Sočiju

Evropski parlament,

- ob upoštevanju Sporazuma o partnerstvu in sodelovanju med Evropskimi skupnostmi in njihovimi državami članicami ter Rusko federacijo [1], ki je začel veljati 1. decembra 1997 in se bo iztekel leta 2007,

- ob upoštevanju svojih prejšnjih resolucij o Rusiji in Čečeniji in zlasti svojega priporočila z dne 26. februarja 2004 Svetu o odnosih med EU in Rusijo [2] ter svoje resolucije z dne 15. decembra 2004 o vrhu EU-Rusija, ki je potekal 25. novembra 2004 v Haagu [3],

- ob upoštevanju izida 17. vrha EU-Rusija, ki je potekal v Sočiju dne 25. maja 2006,

- ob upoštevanju dialoga o človekovih pravicah med EU in Rusijo,

- ob upoštevanju trenutnih mednarodnih in evropskih odgovornosti Rusije kot predsedujoče v skupini G8 in v odboru ministrov Sveta Evrope,

- ob upoštevanju člena 103(4) svojega Poslovnika,

A. ker so okrepljeno sodelovanje in dobri sosedski odnosi med EU in Rusijo ključnega pomena za stabilnost, varnost in blaginjo celotne Evrope,

B. ker obe strani poudarjata pomembnost strateškega partnerstva med EU in Rusijo in njun namen krepitve sodelovanja v Evropi in z neevropskimi državami na osnovi skupnega interesa in skupnih vrednot, zlasti demokracije, pravne države in spoštovanja človekovih pravic,

C. ker se je vrh EU-Rusija v St. Peterburgu maja 2003 odločil vzpostaviti štiri nova skupna območja z vključitvijo območja svobode, varnosti in pravice, območja zunanje varnosti in območja raziskovanja, izobraževanja in kulture k skupnemu gospodarskemu prostoru, o katerem so se dogovorili dve leti prej; ker sta obe strani pregledali dosedanji napredek pri izvajanju štirih "skupnih območij",

D. ker je zlasti na energetskem področju še potrebno okrepiti odnose na osnovi preglednosti in boljšega upravljanja v tem sektorju, zanesljivosti dobave, nediskriminacijske uporabe tranzitne infrastrukture in izboljšanja razmer za nadaljnja vlaganja,

E. ker je EU po zadnji širitvi trdno zavezana izvajati evropsko sosedsko politiko kot eno glavnih prednostnih nalog zunanjih ukrepov ter še naprej posredovati pri reševanju sporov v Transnistriji in južnem Kavkazu; ker imata EU in Rusija skupno odgovornost, da dosežeta mirne rešitve sporov v njuni neposredni bližini,

F. zaradi stalne in vse večje zaskrbljenosti glede krhanja demokracije v Rusiji, vse močnejšega nadzora države nad mediji, slabših razmer za nevladne organizacije, naraščajočega političnega nadzora nad sodstvom, vse večjih težav pri delovanju politične opozicije in drugih ukrepov, ki so znatno okrepili moč Kremlja,

G. ker je treba povečati sodelovanje s ciljem krepitve demokracije, varnosti in stabilnosti v skupni soseščini, zlasti s skupnimi dejavnostmi za vzpostavljanje demokracije in spoštovanja osnovnih človekovih pravic v Belorusiji,

H. ker je Ruska federacija maja 2006 prevzela krožno predsedovanje v odboru ministrov Sveta Evrope; ker je prva prednostna naloga Rusije med tem predsedovanjem, kot jo je predstavil njen minister za zunanje zadeve Sergei Lavrov, "okrepitev nacionalnih mehanizmov varovanja človekovih pravic, razvoj izobraževanja o človekovih pravicah in pravice narodnih manjšin",

1. poudarja pomen povečanega in trdnejšega partnerstva med Evropsko unijo in Rusko federacijo, ki naj temelji na soodvisnosti in skupnih interesih pri razvijanju vseh štirih skupnih prostorov, vendar meni, da je sedanje partnerstvo z Rusijo bolj pragmatično kot strateško, saj je predvsem izraz skupnih gospodarskih interesov in ne dosega pomembnejših rezultatov pri človekovih pravicah in pravni državi;

2. odobrava stalna prizadevanja v zvezi s skupnim gospodarskim prostorom, katerih splošni cilj je odstranjevanje ovir pri trgovini in vlaganjih ter spodbujanje reform in konkurenčnosti in ki temeljijo na načelih nediskriminacije, preglednosti in dobrega upravljanja, vendar obžaluje pomanjkanje konkretnega napredka pri praktičnem izvajanju časovnega načrta za ostala tri skupna območja;

3. poziva Komisijo, da zagotovi celovito, pravočasno in pregledno razlago svoje politike glede vključitve Rusije v Svetovno trgovinsko organizacijo (STO) ter da pri tem upošteva vsa področja in sektorje, ki so predmet pogajanj;

4. poziva Komisijo, da razišče obstoječe primere diskriminacije pri trgovanju s kmetijskimi proizvodi, ki jo ruske oblasti izvajajo nasproti državam članicam, na primer Poljski, pa tudi proti državam v skupnem sosedstvu, na primer Moldaviji in Gruziji;

5. poudarja strateški pomen sodelovanja na področju energije in potrebo po okrepitvi odnosov med EU in Rusijo; zato obžaluje, da na vrhu ni prišlo do dogovora v tej zvezi, in poudarja načelo soodvisnosti in preglednosti kot osnovo za nadaljnja pogajanja ter vzajemnost pri dostopnosti trgov, infrastrukture in vlaganj, s čimer bi se izognili oligopolističnim tržnim strukturam in zagotovili raznolikost energetske dobave v Evropski uniji; zato poziva Rusijo, da ratificira Pogodbo o energetski listini ter da poglobi sodelovanje na področju varčevanja z energijo in obnovljivih vrst energije;

6. pozdravlja podpis sporazumov o vizumskih olajšavah in ponovnem sprejemu, katerih cilj je zmanjševanje omejitev pri vizumih za potovanje za nekatere kategorije državljanov ter lažji izgon priseljencev, ki nezakonito vstopajo v EU z ruskega ozemlja;

7. poudarja potrebo po sodelovanju z Rusijo kot strateškim partnerjem pri zagotavljanju miru, stabilnosti in varnosti, v boju proti mednarodnemu terorizmu in nasilnemu ekstremizmu ter pri obravnavi problemov "mehke varnosti", kot so okoljska in jedrska tveganja, trgovina z drogami, orožjem in ljudmi, čezmejni organizirani kriminal v evropski soseščini, v sodelovanju z Organizacijo za varnost in sodelovanje v Evropi (OVSE) in drugimi mednarodnimi ustanovami;

8. pozdravlja dogovor o pogojih 20 milijonov EUR vrednega programa pomoči Komisije za socialno in gospodarsko oživitev severnega Kavkaza kot še enega znaka pripravljenosti EU in Rusije za sodelovanje v tej regiji;

9. podpira skupno delo obeh partneric, ki si prizadevata okrepiti praktično sodelovanje pri obvladovanju kriz, in poudarja potrebo po sodelovanju tudi pri krepitvi multilateralnih mehanizmov neširjenja;

10. pozdravlja predlog bodočega finskega predsedstva, da v programu predsedovanja Svetu da prednost severni dimenziji; poudarja, da bi to lahko bilo pomembno orodje za okrepitev partnerstva EU-Rusija ter da je treba v ta namen pripraviti konkretne predloge in projekte ter jih pospremiti s potrebnimi denarnimi sredstvi;

11. obžaluje, da glede skupnega območja zunanje varnosti ni bilo nobenega napredka pri reševanju spora v Transnistriji in v južnem Kavkazu, da ni bilo pravega izboljšanja razmer v Čečeniji in da Rusija ni bila voljna zastaviti svoj vpliv, da bi se tudi v Belorusiji začel pravi proces demokratizacije;

Dialog o človekovih pravicah

12. priznava pomen več vzpostavljenih dialogov za spodbujanje poteka sodelovanja in partnerstva med EU in Rusijo ter poudarja zlasti potrebo po učinkovitem dialogu o človekovih pravicah;

13. v tem okviru tudi poziva rusko vlado, da prispeva k okrepitvi posvetovanja o človekovih pravicah med EU in Rusijo kot bistvenemu delu partnerstva EU-Rusija ter da dovoli svobodno delovanje domačih in mednarodnih organizacij za človekove pravice in drugih nevladnih organizacij;

14. je seznanjen z izjavo avstrijskega predsedstva o izidu posvetovanja med EU in Rusijo o človekovih pravicah, ki je potekalo marca 2006; v zvezi s tem pozdravlja odločitev avstrijskega predsedstva, da sproži preiskavo o izginotjih in mučenju v Čečeniji;

15. poziva Rusko federacijo, da kot članica Sveta Evrope izboljša razmere, v katerih živijo zaporniki, in da preneha oteževati dostop odvetnikov do nekaterih med njimi; poudarja, da bi morali biti zaporniki v skladu z ruskim kazenskim zakonikom zaprti blizu svojega prebivališča ali blizu mesta, kjer je potekal sodni postopek, kot se je izkazalo v primeru zapornikov Mihaila in Platona;

16. poziva, da se v novem sporazumu, ki bo sledil po izteku Sporazuma o partnerstvu in sodelovanju, okrepi dialog o človekovih pravicah ter omogoči nastanek dobro strukturiranega in bolj preglednega instrumenta za napredek v smeri skupne politike človekovih pravic;

17. pričakuje, da bo obstoječa različica Sporazuma o partnerstvu in sodelovanju, ki se izteče leta 2007 in se ukvarja tudi s človekovimi pravicami in državljanskimi svoboščinami, temelj novega sporazuma o partnerstvu in sodelovanju, in pozdravlja dogovor, dosežen na vrhu, da bo sedanji sporazum o partnerstvu in sodelovanju veljal do začetka veljavnosti novega sporazuma;

18. poziva rusko vlado, da prevzame odgovornost, ki ji jo nalaga predsedovanje skupini G8 in odboru ministrov Sveta Evrope, da bo dosegla otipljive rezultate pri nadaljnjem razvijanju pregledne trgovine in zanesljivih gospodarskih odnosov ter pri doseganju stabilnosti, varnosti, demokracije in spoštovanja človekovih pravic;

*

**

19. naroči svojemu predsedniku, naj to resolucijo posreduje Svetu, Komisiji, vladam in parlamentom državam članicam, predsedniku in parlamentu Ruske federacije, OVSE ter Svetu Evrope.

[1] UL L 327, 28.11.1997, str. 1.

[2] UL C 98 E, 23.4.2004, str. 182.

[3] UL C 226 E, 15.9.2005, str. 224.

--------------------------------------------------